Humenné

Humenné (, , ) je mesto na východnom Slovensku v Prešovskom kraji. Je to druhé najväčšie mesto historického Zemplína a zároveň hospodárske a kultúrno-spoločenské centrum Horného Zemplína.

Poloha 

Humenné je okresné mesto na severovýchode Slovenska, vzdialené 485 kilometrov od Bratislavy. Od krajského mesta Prešov je Humenné vzdialené 73 kilometrov a 83 kilometrov od mesta Košice. Nachádza sa na sútoku riek Laborec a Cirocha v nadmorskej výške  Mesto obklopuje zo severu južný okraj Nízkych Beskýd, z juhu Vihorlatské vrchy s  vysokou nečinnou sopkou Vihorlat.

Mestom prechádza cesta I/74 (StrážskeSnina) a II/559 (smer Medzilaborce), ako aj železničná trať Michaľany – Łupków a Humenné – Stakčín. Humenné leží  západne od Sniny,  južne od Medzilaboriec,  východne od Vranova nad Topľou a  severne od Michaloviec.

Humenné sa rozkladá v doline obklopenej z každej strany lesmi. Kraj okolo Humenného ponúka množstvo možnosti na turistiku letnú aj zimnú, cykloturistiku ako aj kratšie, ale aj dlhšie prechádzky po okolí. Katastrálne územie mesta Humenné patrí do provincie Východné Karpaty, subprovincie vonkajších  Východných Karpát, oblasti Nízkych Beskýd. Do katastrálneho územia  mesta Humenné zasahujú tri geomorfologické celky, ktorými sú: Ondavská vrchovina, Humenské podolie a Humenský Sokol.

Vodné toky 
Laborec (hlavný tok aj s hrádzou), Cirocha, a menšie prítoky Laborca (Ptava, Hlboký potok, Kudlovčanka, Hubková). Laborec je za vyššieho stavu vodnej hladiny ideálnou riekou na splav. Rieka Laborec je symbolom regiónu Zemplín, keďže je riekou, ktorá preteká takmer celým jeho územím zo severu na juh.

Vodné plochy 
Morské oko (tretie najväčšie prírodné jazero na Slovensku) ležiace v neďalekých Vihorlatských vrchoch pod Sninským kameňom z južnej strany a Biokúpalisko Sninské rybníky v rekreačnej oblasti Sninské rybníky ležiace zo severnej, pýšiace sa ocenením NAJ produkt cestovného ruchu Prešovského kraja za rok 2014. Medzi ďalšie patria vodné nádrže Zemplínska šírava, Veľká Domaša, Vinianske jazero vo vzdialenosti 21 –  od Humenného a rybníky v okolí mesta (Hubková, Brestov, Slovenská Volová, Chlmec).

Časti mesta 

 Centrum – námestie Slobody (vrátane ulíc Štefánikova, Gorkého, Kukorelliho, Vihorlatská)
 Sídliská: Sídlisko I, Sídlisko II, Sídlisko II/A, Sídlisko III, Dubník, Poľana, Pod Sokolejom
 Ostatné časti: Handrix, Gaštanová, Krámová, Kudlovce, Mierová, Podskalka, Staničná, Suchý Jarok, Valaškovce
 Bývalé časti mesta (v súčasnosti oddelené): Jasenov, Lackovce, Kochanovce

Dejiny 
Prvá písomná zmienka o meste pochádza z roku 1317. Oddávna najväčšie mesto Horného Zemplína. V rokoch 1317 – 1684 Humenné patrí šľachtickému rodu Drughetovcov. V 15. storočí uhorský kráľ Matej Korvín udelil Humennému mestské výsady (udelenie pečate a erbu). V 16. storočí malo Humenné 700 obyvateľov. V roku 1610 vznikol na mieste staršieho hradu renesančný kaštieľ s parkom. Po vymretí šľachtického rodu Drughetovcov patrilo mesto šľachtickým rodom Zichyovcom, Althanovcom, Vandernathovocom a začiatkom 19. storočia prešlo do rúk Csákyovcov, následne Andrássyovcov, za ktorých mesto získalo nový impulz rozvoja (nové ulice, nové poštové spojenie, výstavba železničnej trate do Haliče, založenie kúpeľov). V roku 1828 malo mesto 2 666 obyvateľov, v roku 1923 – 4 184 obyvateľov, v roku 1933 – 5 638 obyvateľov.

Symboly mesta 

 Erb – na ploche azúrového štítu strieborné rameno, ktoré drží kľúč zo zlata, vedľa ramena sa nachádza strieborný polmesiac a šesť zlatých šesťcípich hviezd.
 Vlajka – v tvare obdĺžnika s ukončením tzv. lastovičieho chvosta (pomer 2:3). Chvost siaha do 1/3 dĺžky vlajky zdola. Farby vlajky: žltá, modrá, biela – dvakrát sa opakujúce pásiky.
 Pečať – erb mesta uprostred, hore nadpis „HUMENNÉ“.

Moderná charakteristika 
Humenné charakterizuje prevažujúci priemyselno – potravinársky komplex doplnený zariadeniami pre šport a kultúru. Mesto na Laborci je turistickým východiskom do Východných Karpát (Bukovské vrchy, Vihorlatské vrchy, Laborecká vrchovina) aj keď s menej rozvinutým cestovným ruchom. Ku kultivácii mesta prispela upravená pešia zóna v centre mesta s dvomi modernými fontánami a množstvom zelene.

Zaujímavosti a pamätihodnosti 
K významným prírodným zaujímavostiam v blízkosti mesta patria Vihorlatské vrchy s atraktívnym Morským okom, najvyšším vrchom Vihorlat (), obľúbeným Sninským kameňom () a Bukovské vrchy, kde je vyhlásený Národný park Poloniny s najvyšším vrchom Kremenec () na trojhraničnom pomedzí s Poľskom a Ukrajinou. Aj blízke okolie mesta s romantickými ruinami stredovekých hradov (Brekov a Jasenov, na ktorom sa nachádzala peňazokazecká dielňa), trochu ďalej od mesta sú ďalšie dve zrúcaniny hradov (Čičva a Vinné) a skanzenom ľudovej architektúry v mestskom parku je zdrojom poučenia a oddychu.

Najvýznamnejšie pamiatky mesta 
 Renesančný zámok so záhradami a parkom – niekdajšie sídlo Drughetovcov. Prvá zmienka o zámku ako o kúrií je z roku 1449. Predpokladá sa, že už na prelome 13. a 14. storočia stál na tomto mieste hrad ako sídlo zemepánov – Drugethovcov (ktorí vlastnili Humenné a okolie i neďaleké hrady) a neskôr Andrassyovcov (so stálou expozíciou histórie kaštieľa, prírodovednou a ďalšími expozíciami a výstavami) – národná kultúrna pamiatka. Park vznikol v 19. storočí a pôvodne bol členený na dve časti: francúzsky a anglický s rybníkom. Nachádza sa tu rad cenných a netradičných starých stromov.
 Gotický kostol (bývalý františkánsky kláštor, dnes farský kostol Všetkých svätých), 14. stor, najvýchodnejšie položená gotická sakrálna stavba na Slovensku – národná kultúrna pamiatka. Súčasťou výzdoby kostola sú vitrážové okná akademického maliara Mikuláša Klimčáka, rodáka z Humenného. V kostole sú umiestnené i telesné pozostatky svätého Bonifáca.
 Skanzen ľudovej architektúry s dreveným kostolíkom východného obradu svätého Michala archanjela z roku 1745 z Novej Sedlice a štrnástimi objektmi ľudovej architektúry.

Ďalšie historické pamiatky 

 Gréckokatolícky chrám Zosnutia presvätej Bohorodičky (barokovo-klasicistická murovaná stavba z roku 1767, obnovená v roku 1875)
 Kostol Reformovanej kresťanskej cirkvi, užívaný aj Evanjelickou cirkvou a. v. (postavený v neogotickom slohu v roku 1890)
 Kostol na Kalvárii (postavený v neoklasicistickom slohu v roku 1891)
 meštianske domy v centre mesta vrátane historickej budovy Obecného úradu
 mlyn z r. 1926 na ul. Osloboditeľov (v súčasnosti prerobený na obytný dom)

Historické pamiatky v okolí Humenného 
 V bezprostrednej blízkosti mesta sa nachádzajú zrúcaniny dvoch hradov Brekov a Jasenov. Do  od mesta sa nachádzajú ďalšie dve zrúcaniny hradov – Čičva a Vinné.
 Eneolitické mohyly cca  od Humenného.
 Židovský cintorín pri Hubkovej v Humennom.

Ďalšie turistické zaujímavosti 

 Socha dobrého vojaka Švejka z románu Jaroslava Haška od roku 2000 stojí na hlavnej železničnej stanici v Humennom, z ktorej si románová postava dobrý voják Švejk pri návšteve v Humennom na začiatku 20. storočia pila „znamenitú železitú vodu“. V čase odhalenia to bola prvá socha dobrého vojaka Švejka na svete. Autorom sochy je humenský sochár Jaroslav Drotár. Turistická cesta „Po stopách dobrého vojaka Švejka“ vedie z Humenného po železničnej trase cez Radvaň nad Laborcom do poľského mesta Sanok, kde sa nachádza viacero pamiatok na počesť dobrého vojaka Švejka.
 Socha sv. Jána Nepomuckého v parku na centrálnej pešej zóne (z r. 1942)
 Busta M. R. Štefánika pri Potoku času na centrálnej pešej zóne (odliatok z torza sochy M. R. Štefánika, ktorá stála v r. 1934 – 52 na dnes neexistujúcom Štefánikovom námestí)
 Fontána lásky na centrálnej pešej zóne
 Potok času na centrálnej pešej zóne (umelý potok)
 Pamätník obetiam II. svetovej vojny na severnom konci centrálnej pešej zóny. Nadpis na pamätníku: "SLOBODA PRINESENÁ JE VZÁCNA ALE SLOBODA VYBOJOVANÁ JE OVELA DRAHŠIA".
 Juhovýchodne od Humenného kedysi ležali malé kúpele Szirtalja – na mieste donedávna fungujúcej reštaurácie Podskalka.

Obyvateľstvo

Etnické zloženie obyvateľstva 
 Slováci – 78,7 %
 Rusíni – 6,46 %
 Rómovia – 2,33 %
 Ukrajinci – 1,16 %
 Česi – 0,49 %
 Poliaci – 0,07 %
 a iní

Zloženie obyvateľstva podľa materinského jazyka 
 slovenský – 83,90 %
 rusínsky – 9,12 %
 rómsky – 3,10 %
 a iní

Náboženské zloženie obyvateľstva 
 rímskokatolíci – 57,91 %
 gréckokatolíci – 23 %
 bez vyznania – 8,69 %
 pravoslávni – 5,91 %
 evanjelici a. v. – 0,98 %
 a iní

Kultúra a zaujímavosti 
 Mestské kultúrne stredisko

Folklórne súbory 
 Kalina
 Chemlon

Dychové orchestre 
 Vychodňáre
 Chemlon
 Humenčanka

Spevácke zbory 
 Spevácky zbor humenských učiteľov
 Spevácky zbor mesta Humenné
 detský spevácky súbor Nezábudka
 cirkevné spevácke zbory
 mužský spevácky zbor Rusinia

Múzeá 
V meste sa nachádza Vihorlatské múzeum a skanzen.
V fonde Vihorlatského múzea (v budove renesančného kaštieľa) sa nachádza viac ako stotisíc kusov zbierkových predmetov. Medzi najhodnotnejšie predmety patria nálezy keltských mincí z Ptičieho, nález mincí zo 17. storočia z Topole, unikátne starožitné zbrane a brnenia, barokové ikony, hodnotné obrazy, či pôvodný mobiliár.

Základ prezentácie múzea (od roku 1971) tvorí stála expozícia „Kultúra bývania feudálov“. V roku 1973 bola sprístupnená expozícia novších dejín. V auguste 1984 bola verejnosti sprístupnená expozícia ľudovej architektúry a bývania. Od roku 1989 je súčasťou múzea Galerijná sieň Oresta Dubaya, v roku 1990 pribudla prírodovedná expozícia. Zatiaľ posledným prírastkom je stála výstava z Dejín Rómov na Slovensku.

Galérie 
 Galéria mesta Humenné (v samostatnej budove pri prírodnom amfiteátri)
 Výstavná sieň vo Vihorlatskom osvetovom stredisku

Pravidelné podujatia 
 Humenský jarmok
 Humenské organové dni Štefana Thomána
 Humenská hudobná jar
 Jesenný koncertný cyklus
 Deň múzeí
 Švejkove pivné dni

Šport 
Veľký športový komplex – športová zóna mesta na Chemlonskej ulici pozostáva z týchto areálov:
Krytý zimný štadión, Mestská športová hala, tenisový areál, Mestská plaváreň s letnými kúpaliskami, Futbalový štadión s malou telocvičňou, skateboardové ihrisko a miniihrisko s umelou trávou.

V blízkosti Humenného sa nachádza lyžiarsky vlek Chlm (cca ) pri obci Chlmec s dvomi vlekmi a umelým zasnežovaním, v súčasnosti je nefunkčný.

1. HFC Humenné je slovenský futbalový klub s vyše storočnou tradíciou. Vychoval množstvo výborných hráčov, ktorí reprezentovali Česko-Slovensko a neskôr aj Slovensko.Dňa 16.6.2013 sa mladým humenským futbalistom kategórie U13 podaril fantastický kúsok, keď sa stali majstrami 1. ligy východného slovenska.Ako písali noviny:"na začiatku sezóny iba sen, dnes skutočná realita".

VK Chemes Humenné je druhý najúspešnejší volejbalový klub v histórii samostatného Slovenska a úradujúci štvornásobný volejbalový majster Slovenskej republiky, víťaz slovenského pohára a úspešne pôsobí v medzinárodnej lige MEVZA (Middle European Volleyball Zonal Association), kde v sezóne 2013/2014 skončil na treťom mieste. Hlavným sídlom klubu je Mestská športová hala s kapacitou 1200 sediacich divákov.

1. TC Humenné je hlavný tenisový klub v meste Humenné. Jeho predchodcami bol od roku 1978 klub TJ Zdravotník Humenné, neskôr v rokoch 1980 – 1993 fungoval ako TJ Chemlon Humenné, v rokoch 1993 – 1997 TJ Chemes Humenné. Od roku 2003 klub funguje v novom tenisovom areáli s jedenástimi dvorcami, ktorý je súčasťou športovej zóny na Chemlonskej ulici. Pôvodný tenisový areál "Pod nadjazdom" so šiestimi dvorcami fungoval do roku 1998, kedy bol zbúraný.

Letecko-modelársky klub Humenné má bohatú históriu už od 50. rokov 20. storočia. Vychoval niekoľkých majstrov Slovenska v rôznych kategóriách. V roku 1984 organizoval Majstrovstvá Slovenska raketových modelov, v roku 2011 Majstrovstvá Slovenska upútaných modelov a v roku 2012 Majstrovstvá Slovenska halových modelov. V súčasnosti (12/2012) má klub 22 členov, ktorí sa zaoberajú leteckými a kozmickými modelmi.

1. Atletický klub Humenné má dlhú históriu v tomto meste. Vychoval niekoľkých majstrov Slovenska. Trénuje sa na ZŠ Hrnčiarskej (ihrisko pri Mlyne), tréner Mgr. Marek Lučka trénuje svojich zverencov a dosahuje výkony v oblasti východoslovenska / Slovenska na popredných priečkach. Každý rok sa v okolí Humenného usporadúvala bežecká liga ktorá sa koná v HE a aj v obciach v okolí.

Školstvo 
V súčasnosti sa v Humennom nachádza 10 stredných škôl.

Stredné školy
 Gymnázium armádneho generála Ludvíka Svobodu
 Obchodná akadémia
 Hotelová akadémia
 Cirkevná spojená škola
 Cirkevné gymnázium svätého Jána Zlatoústeho
 Stredná odborná škola obchodu a služieb
 Stredná odborná škola polytechnická
 Stredná odborná škola technická
 Stredná zdravotnícka škola
 Súkromná pedagogická a sociálna akadémia EBG

Osobnosti mesta 
 Marián Čišovský - slovenský futbalový obranca
 Yuri Dojč – slovensko-kanadský umelecký a komerčný fotograf
 Ladislav Grosman, spisovateľ. Autor novely Obchod na korze, podľa ktorej bol natočený rovnomenný film, ktorý získal v r. 1966 vôbec prvého Oscara v dejinách Česko-Slovenska
 Štefan Babjak – slovenský operný spevák (barytón)
 Mikuláš Kočan – slovenský spisovateľ, básnik a dramatik, autor rozhlasových a televíznych hier pre deti a mládež
 Alexius Toronský – gréckokatolícky kňaz, starosta (1931 – 38) a mešťanosta (1946 – 48) Humenného, zaslúžil sa o rozvoj mesta
 Mikuláš Klimčák – akademický maliar
 Mikuláš Petrašovský – spevák
 Lucia Nimcová – fotografka
 František La Brotten Gandeľ – básnik a filozof
 Marián Čekovský – spevák
 Jaroslav Kmeť – štátny tajomník Ministerstva dopravy a výstavby SR
 Marek Tomčišák – reprezentant v nohejbale
 Arthur Beller – prezident najstaršej antverpskej diamantovej burzy Beurs voor Diamanthandel
 Tomáš Gerich – futbalista, dvojnásobný majster SR
 Matej Hubaľ – policajt vyznamenaný Medailou za statočnosť pri záchrane ľudského života
 Pavol Lukáč - slovenský historik a politológ
 Peter Rusnák – bratislavský gréckokatolícky biskup
 Tomáš Rada – spevák a člen SĽUK-u
 Michal Pavlus – hudobník, spevák, klávesák, narodený v Trenčíne, momentálne sa angažuje v rusínskom jazyku. Ocenený Gedliovou medailou za angažovanie v hudbe
 PhDr. Belo Polla, DrSc. – historik, archivár a archeológ, zakladateľ historickej archeológie na Slovensku
 MUDr. Andrej Leňo – spoluzakladateľ modernej európskej a slovenskej medicíny, primár chirurgického odd. Nemocnice MUDr. A. Leňu (1946 – 1976)
 PhDr. Andrej Leňo – slovenský novinár, dramatik a spisovateľ
 Mgr. Tomáš Leňo – slovenský umelecký fotograf
 Ján Šmajda – občiansky aktivista, filantrop a propagátor športu
 Mgr.art. Jaroslav Drotár – sochár
 František Palonder – režisér, spisovateľ a scenárista, absolvent moskovského filmového inštitútu VGIK (odbor réžia hraného a televízneho filmu)
 Milena Minichová – slovenská herečka
 doc. RNDr. Martin Kundrát, PhD – svetovo uznávaný paleontológ, pracoval na Univerzite v Uppsale vo Švédsku, momentálne vysokoškolský učiteľ na UPJŠ Košice (FBERG), spoluobjaviteľ 10  nových druhov dinosaurov a vtákov (Bonapratenykus ultimus, Aerotitan sudamericanus, Orientognathus chaoyngensis a iné)
Jana Jurčenková – módna návrhárka
Lýdia Eckhardtová – módna návrhárka
Viera Čurmová - slovenská spisovateľka 
Tomáš Šudík - politik a občiansky aktivista
Jana Vaľová - Politička a bývalá primátorka mesta Humenné

Partnerské mestá 
  Darney, Francúzsko
  Jarosław, Poľsko
  Mátészalka, Maďarsko
  Mukačevo, Ukrajina
  Perečín, Ukrajina
  Przemyśl, Poľsko
  Sanok, Poľsko
  Šibenik, Chorvátsko
  Třebíč, Česko
  Vidnoje, Rusko

Panoráma

Referencie

Pozri aj 
 Zoznam kultúrnych pamiatok v Humennom

Iné projekty

Externé odkazy 
 Oficiálna stránka mesta
 Informačný systém samosprávy mesta Humenné

 
Okres Humenné
Mestá na Slovensku